b"\n_START_ARTICLE_\nAlaior\n_START_SECTION_\nEtimologia\n_START_PARAGRAPH_\nApareix com Yhalor el 1301. Sembla prerom\xc3\xa0 i recorda vagament Iluro, que segons Joan Coromines deu ser la forma etimol\xc3\xb2gica del mallorqu\xc3\xad Alaro i d'Alarona, suburbi de Matar\xc3\xb3.\n_START_SECTION_\nHist\xc3\xb2ria\n_START_PARAGRAPH_\nCom a vila, fou fundada pel rei Jaume II de Mallorca el 1304 per compra de la finca Ihalor, d'on deriva l'actual top\xc3\xb2nim. No obstant aix\xc3\xb2, l'exist\xc3\xa8ncia de la parr\xc3\xb2quia de Santa Eul\xc3\xa0lia (avui patrona de la vila) \xc3\xa9s anterior, car figura esmentada en el Pariatge de 1303._NEWLINE_L'esgl\xc3\xa9sia m\xc3\xa9s important \xc3\xa9s la de Santa Eul\xc3\xa0lia que fou edificada sobre un tur\xc3\xb3 al voltant del qual va anar creixent el poble d'Alaior. Des del 1995 fins al 1998 l'esgl\xc3\xa9sia de Santa Eul\xc3\xa0lia va ser objecte d'una important restauraci\xc3\xb3._NEWLINE_El 1439, quan Galceran de Requesens dict\xc3\xa0 la sent\xc3\xa8ncia arbitral sobre l'ordenament municipal de Menorca, Alaior va obtenir Universitat particular, entesa com a instituci\xc3\xb3 de govern local, i, per tant, l'antecedent hist\xc3\xb2ric de l'actual Ajuntament. Per Reial decret de 20 de juliol de 1926 li fou concedit el t\xc3\xadtol de ciutat.\n_START_SECTION_\nGeografia\n_START_PARAGRAPH_\nLa vila, edificada al voltant de l'antic tur\xc3\xb3 d'Ihalor, presenta una estampa panor\xc3\xa0mica ben caracter\xc3\xadstica de gran impressi\xc3\xb3 est\xc3\xa8tica. Per aix\xc3\xb2, efectuar recorreguts per l'interior de l'estructura urbana esdev\xc3\xa9 una experi\xc3\xa8ncia alhora interessant i l\xc3\xbadica._NEWLINE_A tall d'exemple, anotam alguns racons que cal no perdre's: la fa\xc3\xa7ana de Santa Eul\xc3\xa0lia des de la costa de l'Esgl\xc3\xa9sia, a m\xc3\xa9s de l'annexa placeta des Fossar; el pati de sa Lluna, antic claustre de franciscans; l'ermita de Sant Pere Nou i la seva placeta arbrada; es Pouet i la costa des Pous; s'Ull de Sol, i l'espl\xc3\xa8ndid mirador del Munt de l'\xc3\x80ngel._NEWLINE_Amb car\xc3\xa0cter general, \xc3\xa9s ben interessant el recorregut pels carrers i carrerons de la vila medieval: Sa Pla\xc3\xa7a, Menor, Ses Novies, Sa Muntanyeta, S'Arraval, Es Retxats, Sa Bolla, Es Regal\xc3\xb3, etc.\n_START_SECTION_\nPlatges\n_START_PARAGRAPH_\nEl terme municipal sols limita amb el mar pel sud, per la qual cosa l'expansi\xc3\xb3 tur\xc3\xadstica est\xc3\xa0 situada en aquest litoral. Les platges principals s\xc3\xb3n: Cala en Porter, Calescoves i Son Bou, aquest darrer \xc3\xa9s l'arenal m\xc3\xa9s llarg de Menorca._NEWLINE_L'economia tur\xc3\xadstica ha donat lloc a l'aparici\xc3\xb3 de diverses urbanitzacions en aquests paratges, d'entre les quals esmentam: Son Vitamina, Cala en Porter, Son Bou, Sant Jaume i Torre-sol\xc3\xad. En aquestes urbanitzacions els visitants poden trobar tot tipus d'ofertes: hotels, restaurants, bars, discoteques i botigues. A prop de Son Bou hi ha un c\xc3\xa0mping.\n_START_SECTION_\nCultura\n_START_PARAGRAPH_\nLa xarxa cultural de la vila \xc3\xa9s formada per un bon grapat d'organismes i de moviments art\xc3\xadstics ben remarcables. Cal destacar-hi l'arxiu hist\xc3\xb2ric, la biblioteca, el Centre Cultural (que inclou sala de teatre), el F\xc3\xb2rum Tercer Mil\xc2\xb7lenni, sala d'exposicions de l'Ajuntament, el centre de cultura de Sant Diego, Joventuts Musicals i l'Espai Rotger d'ensenyament musical._NEWLINE_I en el terreny educatiu: dues escoles de prim\xc3\xa0ria, l'institut Josep Miquel Gu\xc3\xa0rdia, l'escola d'educaci\xc3\xb3 d'adults i l'extensi\xc3\xb3 universit\xc3\xa0ria a Menorca de la UIB (Universitat de les Illes Balears)._NEWLINE_El catal\xc3\xa0 \xc3\xa9s la llengua pr\xc3\xb2pia d'Alaior, com de la resta de Menorca, i constitueix un b\xc3\xa9 patrimonial de primer ordre.\n_START_SECTION_\nTradicions\n_START_PARAGRAPH_\n\xc3\x8dntimament lligades a l'evoluci\xc3\xb3 econ\xc3\xb2mica de la vila i de Menorca, les tradicions d'Alaior intervenen decididament en les peculiaritats de la fesomia social de la poblaci\xc3\xb3._NEWLINE_Sabater artes\xc3\xa0._NEWLINE_Entre els principals sectors industrials del poble destaquen la fabricaci\xc3\xb3 de cal\xc3\xa7at (a Alaior es troben alguns dels fabricants de cal\xc3\xa7at m\xc3\xa9s importants de l'illa), la de mobles i de frontisses, a m\xc3\xa9s d'un petit sector de bijuteria._NEWLINE_Arader fabricant barreres._NEWLINE_Com a expressi\xc3\xb3 de les m\xc3\xa9s antigues activitats menorquines, a Alaior encara subsisteix qualque exemple de mestres araders._NEWLINE_En el sector industrial-artes\xc3\xa0 esmentam els transformats l\xc3\xa0ctics (curaci\xc3\xb3 de formatge artesanal i la cooperativa COINGA), la producci\xc3\xb3 d'embotits, gelats i pastisseria, i l'elaboraci\xc3\xb3 de licors. Alaior tamb\xc3\xa9 disposa d'un pol\xc3\xadgon industrial en qu\xc3\xa8 es troben la majoria d'empreses de la poblaci\xc3\xb3._NEWLINE_Les pedreres de mar\xc3\xa8s produeixen una de les principals mat\xc3\xa8ries primeres per a la construcci\xc3\xb3 de les cases tradicionals menorquines._NEWLINE_Productes t\xc3\xadpics: formatge (denominaci\xc3\xb3 d'origen Ma\xc3\xb3), carn-i-xulla, sobrassada i formatjades, rubiols i flaons. Pastissets menorquins, galetes i coques bamba.\n_START_SECTION_\nFestes\n_START_PARAGRAPH_\nUna comunitat de fama fest\xc3\xadvola com l'alaiorenca expressa el seu esperit mitjan\xc3\xa7ant dues fites cabdals. La primera s\xc3\xb3n les festes populars de Sant Lloren\xc3\xa7, que reprodueixen tota la tradici\xc3\xb3 cavalleresca tan arrelada arreu de Menorca. I la segona, les festes de Carnaval, representades per la figura d'en Bernat Figuerola._NEWLINE_La festa dedicada a sant Lloren\xc3\xa7 es va iniciar a l'ermita de Binixems just despr\xc3\xa9s del 1301 i va perviure gaireb\xc3\xa9 invariable fins al 1832-1833, moment en qu\xc3\xa8 la celebraci\xc3\xb3 es trasllada a Alaior. Les festes de Sant Lloren\xc3\xa7 tenen lloc el cap de setmana del 9 i 10 d'agost o, en el cas que aquest \xc3\xbaltim no caigui en diumenge, el cap de setmana posterior a aquest dia, i tenen el cavall com a figura protagonista."